Gerbiami mokytojai, mokinių tėvai bei visi, norintys susipažinti su visos dienos mokyklos kūrimo galimybėmis,

maloniai kviečiame 2018 m. balandžio  13 dieną  dalyvauti tiesioginėje vaizdo transliacijoje **„Kuriame *Visos dienos mokyklą* Lietuvoje“.**

 Transliacijos metu bus galima tiesiogiai užduoti klausimų, pateikti savo nuomonę. Klausimus taip pat galima iš anksto siųsti el. paštu: edita.norvaisiene@sppc.lt

 **Transliacijos tikslas** – paskatinti savivaldybes, mokyklas, mokinių tėvus domėtis visos dienos mokyklos kūrimo idėja, tokios mokyklos teikiama nauda, jos realizavimo galimybėmis ir pan. Transliacijos metu bus aptariama, kas yra visos dienos mokykla, diskutuojama, ar Lietuvai reikia tokių mokyklų, pristatoma, kaip visos dienos mokyklą įsivaizduoja Lietuvos mokinių tėvai, aptariama, kokios yra visos dienos mokyklos kūrimo galimybės, rizikos ir kiti transliacijos dalyvių keliami klausimai.

 Visos dienos mokyklos modeliavimas prasidėjo patvirtinus Geros mokyklos koncepciją ir svarstant, kaip tokią mokyklą sukurti, tad ieškant būdų, kaip sukurti gerą mokyklą, atsirado ir toks modelis – visą dieną prasmingas veiklas mokiniams siūlanti mokykla. Visos dienos mokykla suprantama kaip mokyklos veiklos organizavimo modelis, pasižymintis ilgesniu nei įprastai praleistu mokykloje laiku, formalaus ugdymo ir neformalaus švietimo derme, teikiama individualia mokymosi, švietimo pagalba ir socialinėmis paslaugomis vaikui ir jo tėvams (globėjams, rūpintojams), organizuojant maitinimą dienos metu, į veiklas aktyviai įtraukiant socialinius partnerius ir užtikrinant saugią aplinką vaikui iki grįžtant į namus.

 Transliacijos metu Švietimo ir mokslo ministerijos, Specialiosios pedagogikos ir psichologijos centro specialistai ir praktikai, jau įgyvendinantys ar ketinantys kurti visos dienos mokyklą, pasidalins savo žiniomis, patirtimi, atsakys į Jums rūpimus klausimus.

**Transliacijos dalyviai (vaizdo transliacijų salėje):**

* Asta Dilytė, Lietuvos Respublikos švietimo ir mokslo ministerijos Švietimo pagalbos skyriaus vyresnioji specialistė,
* Edita Norvaišienė, Specialiosios pedagogikos ir psichologijos centro Specialiosios pedagogikos skyriaus vadovė,
* Kauno Simono Daukanto progimnazijos atstovas,
* Jurgita Nemanienė, Vilniaus Jono Basanavičiaus progimnazijos direktorė (*diskusijos moderatorė*).

Transliacijos pradžia 14 val. Jungtis kviečiame nuo 13.55 val.